Skoolhoof en skoliere keer tieners aan wat leerlinge teisterWordsworth High School, Benoni Leerlinge van hoofsaaklik Model C-skole in Benoni, is die afgelope paar maande geteister deur ŉ bende tienerseuns van Daveyton en Etwatwa. Die leerlinge is van hul selfone, kontant en ander waardevolle items beroof. “Een lid van die groep is Vrydagmiddag doodgeskiet en ŉ tweede een in hegtenis geneem deur metropolisiebeamptes,” het hoofsuperintendent Wilfred Kgasago gesê. “ŉ Derde verdagte, wat ŉ mes in sy besit gehad het, is deur die leerlinge en die skoolhoof van Wordsworth High School aangekeer.” Die voorval en inhegtenisnemings het omstreeks 13:30 in Bunyanweg naby die N12-snelweg in Benoni plaasgevind. “Beamptes van die Ekurhuleni-metropolisie het inligting ontvang dat die bende in Bunyanweg opgemerk is, en hulle het vinnig reageer,” het Kgasago verduidelik. “Die beamptes het twee van die verdagtes genader en een van hulle het ŉ rewolwer op ŉ beampte gerig. Die gewapende verdagte se makker is doodgeskiet.” Die oorledene was 17 jaar oud en die twee wat in hegtenis geneem is, is glo 16 jaar oud. “ŉ Aanklag van gewapende roof is by Benoni-polisiestasie aanhangig gemaak teen die twee wat in hegtenis geneem is. Hulle sal na verwagting Maandag in die Benoni-landdroshof verskyn.”